AARHUS: Bilisterne fortsætter med køre tværs over krydset ved indkørslen til Dokk1, selv om det er ulovligt.

Torsdag morgen uddelte politiet bøder til 15 bilister, som trodsede reglerne. Men efter at politiet havde forladt stedet, tog ulovlighederne til igen.

Torsdag formiddag talte avisen 15 bilister, der kørte ulovligt igennem krydset i løbet af ti minutter.

Ordensmagtens tilstedeværelse onsdag sørgede ellers for, at langt de fleste bilister i morgentrafikken kørte enten til højre eller til venstre ind under Dokk1 som færdselsloven foreskriver, og ikke lige ret i gennem krydset der er langt den hurtigste men også ulovlige vej fra havnen til byen og omvendt.

- Vi vil ikke længere vejlede, nu er det bødeblokken, der tæller, sagde Amrik Singh Chadha, der er leder af færdselsafdelingen ved Østjyllands Politi, onsdag til Århus Stiftstidende.

Han lovede også, at politiet vil holde øje med bilisterne fremover. Bøden for at køre lige over i krydset er 1500 kroner.